《送谢文祥御史谪南陵丞》
明代·彭韶

零露一以坠，原野生微凉。金风转萧索，四壁虫吟螀。

夜长不能寐，揽衣起徬徨。仰视天宇阔，素月扬辉光。

奄忽浮云驰，肃肃雁南翔。一啄谅易谋，岂不足稻粱。

穷海累臣书，藉尔远见将。羽毛尚摧落，怆惶未能忘。

云胡抱孤影，悠悠岐路长。愿言随阳归，以慰朝夕望。

作者简介：（1430—1495）明福建莆田人，字凤仪，号从吾。天顺元年进士。授刑部主事，进员外郎。成化初，以疏论权幸奸邪，两下诏狱。弘治中，由刑部侍郎进尚书。屡抗疏极论朝政诸弊，不纳。居官秉节无私，为贵戚、近习所疾，遂乞归，卒谥惠安。有《政训》、《天曹日录》、《彭惠安集》。